ועדת העבודה, הרווחה והבריאות, כנסת 20, פרוטוקול מספר 134, 2015-12-29 12:00

מאיר כהן: שלום לכולם, חברי הכנסת חיים ילין, אורלי לוי אבקסיס.

מאיר כהן: אני כל כך שמח לראות חברי כנסת שגם לדברים כאלה, שלכאורה הם עוד איזה ישיבה, עוזבים את הכול ומתייצבים כאן, תודה רבה, חיים, שבאמת זה אולי עיקר עולמך, ואורלי, שעושה עבודה מצוינת בכל מה שקשור לפעילויות רווחה ומעבר לזה.

מאיר כהן: אז תודה רבה שבאתם.

מאיר כהן: תודה רבה לאנשי המשרד, אני משער שתוך כדי יצטרפו אלינו עוד אנשים שנמצאו בדיון לפני.

מאיר כהן: הדיון היום, אני מבקש למקד אותו, הוא שעה, ומי שמכיר אותי יודע שאני אגביל מאוד את הדיבור כי אני רוצה שנהיה תכליתיים.

מאיר כהן: הדיון היום יעסוק בסקירה קצרה שעשו אנשי הממ"מ, ותודה רבה לכם, זו עבודה יוצא מן הכלל.

מאיר כהן: הם הפיקו חוברת קטנה שצריך לקרוא אותה, חיימקה, אורלי, כהרגלם בקודש, עבודה טובה ביותר, הם עושים את זה, תשבו ותסמנו לכם.

מאיר כהן: אנחנו נקבל סקירה על פעילות צח"י, צוותי חירום יישוביים, והיכן הם פועלים היום כשהכוונה היא לצאת מכאן עם המלצה שמחזקת גם את דוח מבקר המדינה וגם את הדוח של הממ"מ, לשמוע מאנשי הרווחה ומי שהוזמן לכאן מה חלקו של כל אחד, לאחר מכן רשמו לכם את הנקודות האלה שבהם מי שמתייחס שיתייחס אליהן, מי הם הגורמים העוסקים בהפעלת הצח"י ונרצה לשמוע את משרד הרווחה, את רח"ל, משרד הבריאות, הקואליציה הישראלית לטראומה ואם יש עוד אז עוד.

מאיר כהן: מי מתקצב את צח"י.

מאיר כהן: חברת הכנסת אורלי לוי, אחת הסוגיות המורכבות ביותר, יש החלטות ממשלה, מעבר לזה אין שום דבר שהוא הסדרה מסודרת.

מאיר כהן: תפקידי צח"י והרכבו, הכשרתו, בואו נחכה - - -

<קריאה: מה זה ממ"מ?

מאיר כהן: מרכז המחקר והמידע של כנסת ישראל.

מאיר כהן: אני ממשיך.

מאיר כהן: לאלה שנכנסו, ב-50 דקות שנותרו לפגישה אנחנו נהיה ענייניים, ואני מקווה שמשרד הבריאות מבין שהוא לא הכוכב בכל פגישה, אפרופו הפגישה הקודמת, אז אחת, סקירה על פעילות הצח"י מהממ"מ, מרכז המידע והמחקר של הכנסת.

מאיר כהן: שתיים, מי הם הגורמים שעוסקים בהפעלת צח"י, נשמע שתי דקות מכל גורם את דעתו, את הווייתו בתוך העניין הזה.

מאיר כהן: שלוש, מי מתקצב את צח"י.

מאיר כהן: ארבע, מי מכשיר את צח"י, מה הרכב צח"י ומה הכשרתו.

מאיר כהן: חמש, מה הבעייתיות בהכשרה הזאת.

מאיר כהן: שש, האם יש תקנים או אין תקנים, מישהו קבע תקנים לצח"י, לחברים בצוותי הצח"י, או שלא נקבעו תקנים.

מאיר כהן: מה התקנים להצטיידות, התגמול של חברי צח"י, ולבסוף האם יהיה ניתן בפעם הבאה לגייס חברי צח"י כמגויסי חוץ או לחילופין האם אפשר לגייס את חברי הצח"י למילואים במסגרת הגמ"רים, חטיבות ההגנה האזוריות.

מאיר כהן: אני רוצה במשפט אחד לפתוח ולהגיד.

מאיר כהן: אנחנו כולנו עדיין תחת היריעה הרחבה שנפרסה, גם לי כשר הרווחה במבצע 'צוק איתן', גם לאנשי הרווחה.

מאיר כהן: ראינו את הבלבול הגדול שנובע מאי הסדרה של הנושא הזה של צח"י, ראינו מצד שני את האלתור יוצא הדופן, מעורר ההתרגשות, של מועצות אזוריות, של ערים, שבמקומות שאנחנו לא היינו הייתה שם התארגנות מקומית ובאמת הם עשו את העבודה.

מאיר כהן: יחד עם זה אני יכול לציין שהיה שיפור בעבודה ובסנכרון בין כל המשרדים, שיפור משמעותי ב'צוק איתן'.

מאיר כהן: אז בבקשה, הממ"מ, בבקשה, אדוני.

<גדעון זעירא: תודה רבה.

<גדעון זעירא: אנחנו התבקשנו לכתוב מסמך על צוותי חירום יישוביים בעוטף עזה.

<גדעון זעירא: אני אגיד באופן כללי שצוותי חירום יישוביים, צח"י, פועלים ביישובים במועצות אזוריות ומורכבים מתושבים מתנדבים שהוכשרו הכשרה בסיסית ונועדו לתת מענה מיידי וראשוני במצבי חירום ומשבר, לתושבים ולאוכלוסיות בעלות צרכים מיוחדים, עד להגעת גורמי חירום רשמיים ואנשי מקצוע.

<גדעון זעירא: חשוב לציין שלא מדובר רק במצבי לחימה, אלא גם בפגעי טבע ותאונות דרכים, לדוגמה.

<גדעון זעירא: הסיוע נמשך גם במהלך מצב המשבר ואף לאחריו.

<גדעון זעירא: יכול להיות שוני בין אזורים ויישובים, אך ככלל נוסף על ראש צח"י וסגנו הצוות מורכב מכמה תתי צוותים, רווחה, חינוך, רפואה, ביטחון, לוגיסטיקה ומידע לציבור.

<גדעון זעירא: בנוגע לעוטף עזה, מהתשובות שקיבלנו במהלך כתיבת המסמך עולה כי רוב חברי הצוות הם מתנדבים, אבל בחלק מהיישובים, בדגש על קיבוצים, יש חברי צוות שהם בעלי תפקיד בשכר, בשגרה.

<גדעון זעירא: והועלה בפנינו שיש מתנדבים - - -

חיים ילין: לא, אני רוצה לעשות תיקון.

מאיר כהן: חיים, תן לו - - -

חיים ילין: טוב, בסדר.

חיים ילין: יש חפיפה בין בעל התפקיד, אבל בחירום הוא מתנדב, הוא לא בעל התפקיד, הוא חלק מהצח"י.

חיים ילין: הוא לא מקבל משכורת בהיותו צח"י.

מאיר כהן: חיים, אנא ממך, בכל זאת, הממ"מ עבדו, יציגו ואחרי זה אנחנו - - -

<גדעון זעירא: אני אקשר את זה עכשיו.

<גדעון זעירא: הועלה בפנינו שיש מתנדבים ואפילו, כמו שאתה אומר, בעלי תפקידים בשכר שנדרשים עקב פעילותם בצח"י לעבוד שעות שהם לא תמיד מתוגמלים עליהם, בדגש על ראשי הצח"י שמתקשים לבצע את תפקידם במקביל לעבודתם לשם פרנסה.

<גדעון זעירא: במיוחד בעיתות חירום מתמשכות.

<גדעון זעירא: הנושא הועלה גם בהקשר של אימונים.

<גדעון זעירא: בהיבטי הצח"י, כמו שהזכרת, עוסקים כמה וכמה גורמים ברמה הלאומית והמקומית וקשה לשרטט את גבולות האחריות ביניהם.

<גדעון זעירא: משרד הרווחה רואה את עצמו אחראי על נושא הצח"י ברחבי הארץ, אבל לצדו פועלים גורמים נוספים, רח"ל, רשות חירום לאומית, משרד הבריאות, מרכזי החוסן בעוטף עזה, שהתחום מצוי תחת הנחייתם המקצועית, הקואליציה הישראלית לטראומה, המועצות האזוריות ואף גורמי צבא ומשטרה.

<גדעון זעירא: אני מפנה לעמוד 16 במסמך, לפי דיווח של כל מרכז חוסן מנובמבר 2015 במועצה האזורית אשכול, אני אקדים ואגיד, בעוטף עזה יש ארבע מועצות אזוריות, אז לגבי כל אחת מהמועצות במועצה האזורית אשכול, שהיא המועצה שבה מספר היישובים הגדול ביותר והאוכלוסייה השנייה בגודלה מבין ארבע מועצות, בכ-82% מהיישובים יש צח"י.

<גדעון זעירא: במועצה האזורית חוף אשקלון, שבה גודל האוכלוסייה הוא הגדול ביותר, כ-75% מהיישובים.

<גדעון זעירא: במועצה אזורית שדות נגב, לכ-94% מהיישובים יש צח"י ובשער הנגב בכל היישובים.

<גדעון זעירא: בנוגע לתקן שהזכרת, לפי משרד הרווחה כיום יש תקן מינימום בנוגע למספר החברים בכל צוות ברחבי הארץ.

<גדעון זעירא: בנוגע לדיווח שעכשיו הזכרתי, שני מרכזי חוסן מסרו כי הדיווח שלהם עונה על ההגדרה של התקן שאני מניח שמשרד הרווחה ירחיב עליו בהמשך ושניהם מסרו שהדיווח אינו נסמך על מספר חברי צוות אלא על הגדרה פנימית.

<גדעון זעירא: לגבי התקציב.

<גדעון זעירא: אין תקציב ממשלתי ייעודי לצח"י וגם קשה להצביע על סך התקציב השנתי שמוקצה.

<גדעון זעירא: אחד מהמקורות המרכזיים הוא תקציב מרכז החוסן שקובע את סך התקציב לפי החלטות ממשלה.

<גדעון זעירא: בשנים 2015 ו-2016 סך תקציב מרכזי החוסן, כולל שדרות, הוא 8 מיליון שקלים לשנה, אבל החלטת הממשלה לא קובעת ייעוד לצח"י והתקציב נקבע בתכנית עבודה של כל מרכז.

<גדעון זעירא: לגבי מרכז חוסן, סך התקציב הוא כמיליון שקלים.

<גדעון זעירא: בנוסף יש תקציב נוסף שמעביר משרד הרווחה - - -

מאיר כהן: כמיליון שקלים ביחד, נדמה לי.

<בלה בן-גרשון: לא, 640.

מאיר כהן: פלוס עוד משהו.

מאיר כהן: 640 פלוס 170 או 180.

מאיר כהן: גב' גרשון, אני זוכר.

מאיר כהן: אמנם אני בן 60, אבל אני זוכר.

<בלה בן-גרשון: יפה מאוד.

<גדעון זעירא: אם זה עלה, ברשותך, מתוך 8 המיליון 625,000 מעביר משרד הרווחה ישירות לרשות המקומית בחלוקה שווה לחמש הרשויות כולל - - -

מאיר כהן: אני זוכר שהיה ויכוח סביב המצ'ינג של זה.

<גדעון זעירא: בנוסף יש עוד 300,000 שקלים שמעביר המשרד לחמש הרשויות בחלוקה לפי גודל.

אורלי לוי אבקסיס: ואיך שאר הכסף מועבר?

אורלי לוי אבקסיס: ה-8 מיליון שקלים.

<גדעון זעירא: 7,375,000 מתוכם מועברים על ידי משרד הבריאות באמצעות הקואליציה הישראלית לטראומה, 625,000 - - -

מאיר כהן: הקואליציה הישראלית לטראומה הם הספקים בעצם.

מאיר כהן: משרד הבריאות מעביר להם והם לוקחים 5% ועוד 2% כמדומני, וקצת הגזמתם, אבל בסדר.

אורלי לוי אבקסיס: ועדיין, שאר הכסף?

<גדעון זעירא: אני בטוח שיתייחסו לנושא התקציב, אבל חשוב להבהיר שמדובר בתקציב הכולל של מרכזי החוסן, אין תקציב ייעודי לצרכים.

<גדעון זעירא: מתוך אותם 625,000 שמעביר משרד הרווחה לרשויות ועוד 300,000 - - -

מאיר כהן: יש עוד משהו חשוב שאתה רוצה להגיד?

<גדעון זעירא: כן, עוד דבר אחרון.

<גדעון זעירא: אז כאמור הועלתה בעיה במיוחד בעיתות חירום מתמשכות בעניין תגמול החברים במקביל לפרנסתם, כמו שהזכרת, מוצגות במסמך שתי חלופות.

<גדעון זעירא: נציין בהקשר הזה שמשרד הרווחה העלה בפנינו כי הוא תומך בפתרון שיאפשר תגמול והגנה על זכויות העובד של בעלי תפקידים מסוימים בצח"י, אבל הוא מתנגד למתן שכר באופן כללי משום שהצוותים מבוססים על עיקרון של התנדבות והדבר יכול גם להביא לקריסה של צוותים ברחבי הארץ.

מאיר כהן: מאה אחוז, תודה רבה.

מאיר כהן: שוב אני מודה לך על עבודת המחקר הטובה הזאת.

מאיר כהן: חיים ילין, בבקשה, יוזם הפגישה הזאת.

מאיר כהן: אני רק מאוד מבקש, זה שעה, זה עד השעה אחת, בכדי שנשמע את כולם, אנא מכם, שתיים-שלוש דקות לכל אחד.

מאיר כהן: בבקשה, אדוני.

חיים ילין: כבוד היושב ראש, תודה רבה.

חיים ילין: אני מאוד שמח שהדיון הזה מתקיים.

חיים ילין: אני אומר עכשיו כאחד שהוא בפוסט טראומה, הבעיות הקשות - - -

מאיר כהן: קיבלת את ה - - -

חיים ילין: אחרי ששמת לי את החותמת, אחת הבעיות הקשות היא שאי אפשר להסביר את מה שעובר על עוטף עזה במשך 15 שנה, ללמד מה המסקנות שלנו ולנסות ביחד להבין בתפיסה הוליסטית וארגונית מלמעלה, אסטרטגית, מה הוא הפתרון.

חיים ילין: אז יהיו הציניקנים שיגידו לי שהפתרון שמחר יהיה שלום, אני מסכים איתם, ושנטפל בדברים אחרים, אבל כל עוד שיש טרור אנחנו צריכים לטפל בסוגיה הזאת.

חיים ילין: זה מתסכל שאני צריך לקחת את העוגה הזאת, שאני רואה ברמה אסטרטגית ולחתוך אותה לחתיכות.

חיים ילין: בכל מקום דנים על זה ואין מי שיחבר את המשמעות של מה התפקיד של מרכזי חוסן במועצות האזוריות ומה זה צריך להביא ומה התפקיד של הצח"י.

חיים ילין: המטרה של הדיון הייתה קודם כל שכולנו נלמד.

חיים ילין: שתיים, שהוועדה הזאת תלחץ על משרד הרווחה או על משרד הבריאות כדי שמרכזי חוסן יהיו בבסיס התקציב ולא כל שנה מחדש יצטרכו לבוא להחיות את זה דרך החלטת הממשלה של עוטף עזה.

חיים ילין: זה לא נכון, זה לא גישה.

חיים ילין: אני פעם אמרתי, חבר'ה, אם אתם חותמים מחר על הסכם שלום, אין שום בעיה, אז תחליטו מה שתחליטו, כל עוד שזו המציאות ואנחנו חיים תחת מציאות - - -

מאיר כהן: חיימקה, הייתי מוסיף לזה שגם יצבעו את הכספים שמיועדים לצח"י.

חיים ילין: שנייה.

חיים ילין: צח"י עד היום, אני אומר, עד 'צוק איתן' זה הסתדר, למה זה הסתדר?

חיים ילין: כי זה היה בהקמה והיו יישובים, לא היו יישובים, איכשהו הסתדרנו עם ההחלטות לגבי איך לאמן את הצח"י.

חיים ילין: יש צח"י דוברות ויש צח"י כזה, כל מה שאתם רוצים, וזאת מניפה שנותנת אפשרות לשלטון המקומי לנסות ולהשתלט על המון יישובים.

חיים ילין: לצורך העניין באשכול זה 32, בשער הנגב זה 12 וכו' וכו' וכו'.

חיים ילין: מה הבעיה?

חיים ילין: הבעיה שב'צוק איתן' צצה מאוד חזק, זה שצוותי הצח"י צריכים לעבוד 60 יום.

חיים ילין: כולם סופרים פה 51 יום, הזעקה שלי, 10 הימים - - -

מאיר כהן: חיים, אני מאוד מבקש, אנשים באו מהדרום, אנחנו צריכים לשמוע גם אותם.

חיים ילין: גם אני באתי.

חיים ילין: אין להם תגמול לכל הצח"ים האלה.

חיים ילין: חלק מהצח"י איבדו את מקום העבודה שלהם - - -

מאיר כהן: אחרי.

חיים ילין: כן.

חיים ילין: הם לא היו בעבודה.

חיים ילין: הם נתנו את החיים שלהם למען היישוב ושום דבר, כלום.

חיים ילין: אין מעמד לצח"י, אין.

חיים ילין: לא משפטית וגם לא ערכית אפילו מבחינת המדינה, אין הסדרה.

חיים ילין: לכן הנושא הראשון הוא החוסן.

חיים ילין: הנושא השני שאני מנסה להביא בחקיקה, אני לא יודע אם אנחנו נצליח כי אנחנו אופוזיציה, זה שצוותים של 5 אנשים בכל יישוב יוכרו כצוות צח"י במצב של חירום, הם יקבלו, כמו שהחיילים או כיתות כוננות מגויסים בצו 8 ומקבלים משכורת, גם הם.

חיים ילין: הם לא צריכים להפסיד, המשפחות נכנסו ל-20,000 ו-30,000 מינוס, במיוחד זוגות שראו באמירה של ההתנדבות הזאת את המעשה.

חיים ילין: אם אנחנו ננסה לפתור את שתי הבעיות האלה, לפחות חתיכה קטנה מתוך כל ההסתכלות - - -

מאיר כהן: יש לנו כבר הצעה.

מאיר כהן: אתה רושם את זה כהצעה?

חיים ילין: כן, יש.

חיים ילין: אבל אני רוצה שתלחצו על שר הרווחה.

מאיר כהן: אנחנו נעשה את זה.

אורלי לוי אבקסיס: תודה רבה לך, אדוני היושב ראש, וזה בהחלט נושא מאוד מאוד חשוב לדון בו, גם בימים שקטים, שלא נצטרך ונהיה מוכנים לאירועים מפתיעים.

אורלי לוי אבקסיס: הנושא של ההתנדבות הוא משהו שאנחנו מצד אחד מאוד מריעים לו, מצדיעים לו, מצד שני הוא הפך להיות כורח בגלל שהמדינה לא בדיוק ממלאת את תפקידה.

אורלי לוי אבקסיס: יש לי תחושה לפעמים שאותם מתנדבים, למשל בחלק מהתשובות ולא נעים לי מזה, מנצלים את תחושת השליחות וההתנדבות של האנשים שעוד מצפים מהם שכביכול יממנו את הפעילות ההתנדבותית.

חיים ילין: זה מה שקרה בדיוק.

אורלי לוי אבקסיס: זו הסתירה הכי גדולה שיש, כי אותם אנשים שבאים למלא את החוסר הזה נדרשים אחר כך גם לא רק להפסד כספי, יכולה להיות גם סכנה למקום העבודה, לפרנסה הכוללת של אותו התא המשפחתי, דווקא מתוך מקום שהם באים לעזור והם מגויסים והסולידריות.

אורלי לוי אבקסיס: אנחנו מענישים אותם על זה.

אורלי לוי אבקסיס: זה האבסורד הגדולה.

אורלי לוי אבקסיס: עכשיו אני רוצה לדעת של מי האחריות.

אורלי לוי אבקסיס: נגיד שלא היה את צח"י, מישהו היה צריך להיכנס לנעליים האלה, היה צריך ליצור את הגוף שיעשה את התפקיד הזה.

אורלי לוי אבקסיס: מעבר לנושא הזה גם צריך לדעת מי הוא הגורם המתכלל, כי אותו גורם מתכלל גם צריך לקבוע מה הפרמטרים, מה אמות המידה, איזו הכשרה, שתהיה הכשרה אחידה, מי מקשר בין הגופים.

אורלי לוי אבקסיס: השפה צריכה להיות שפה אחידה ושיתוף במידע.

אורלי לוי אבקסיס: אני לא יודעת מי עושה את זה, איך עושים את זה, אני מודה, אבל מישהו צריך לדעת, כי איפה שיש - - -

מאיר כהן: המתכלל של צח"י זה משרד הרווחה.

מאיר כהן: משרד הרווחה הוא האחראי.

אורלי לוי אבקסיס: כן, ויש לנו את מרכזי החוסן, שאנחנו מגלים שם שיש לנו עוד גופים.

מאיר כהן: מרכזי החוסן זה משרד הבריאות.

אורלי לוי אבקסיס: יש משרד בריאות, יש משרד רווחה, יש את רח"ל.

אורלי לוי אבקסיס: בסופו של דבר יש פה כמה גופים שאם לא יהיה אחד שתיפול עליו האחריות, גם לא יהיה באמת לדאוג שהדבק יהיה אמיתי.

אורלי לוי אבקסיס: מי הקייס מנג'ר?

אורלי לוי אבקסיס: אני לא יודעת.

אורלי לוי אבקסיס: באמת.

אורלי לוי אבקסיס: יש פה שאלות שאולי לאחרים את התשובות, אבל יש לי תחושה יש פה גם קצת בריחה מאחריות.

אורלי לוי אבקסיס: ומי המשלם?

אורלי לוי אבקסיס: האם זה רק מתוקף החלטת ממשלה?

אורלי לוי אבקסיס: האם המעמד צריך להיות מוסד רבחקיקה?

אורלי לוי אבקסיס: לדעתי כן.

אורלי לוי אבקסיס: כאשר תהיה חקיקה אתה תדע למי לבוא בטענות ויידע אותו משרד שהוא תחת ביקורת ושהוא צריך לטפל בזה בעומק ולא להגיד 'אני פה זמני, ממלא מקום', 'זה מוטל עליי על פי חוק'.

אורלי לוי אבקסיס: יש לי עוד שאלות שהייתי רוצה לשאול, אבל אני אשאיר את זה להמשך, יכול להיות שיהיו את התשובות בהמשך.

מאיר כהן: תודה רבה, חברת הכנסת אבקסיס.

מאיר כהן: גדי, בבקשה, ראש מועצת אשכול.

<גדי ירקוני: יושב ראש הוועדה, תודה רבה.

<גדי ירקוני: אני חושב שהדיון מאוד חשוב.

<גדי ירקוני: אני חושב שאין תחליף לצוות הצח"י.

<גדי ירקוני: זה לא שהמדינה לא ממלאת את תפקידה או מישהו לא ממלא את תפקידו.

<גדי ירקוני: צריכים להבין שבלי צוותי צח"י אי אפשר לתפקד.

<גדי ירקוני: אני עכשיו דווקא מביא את הפן לא של ראש המועצה, אלא אחד שהיה בצוותי הצח"י.

<גדי ירקוני: במלחמות האחרונות הייתי חבר בצוות הצח"י, אין ואי אפשר, ומי שחושב שאפשר הוא טועה, לשלוט על יישוב ולתפקד ביישוב בשעת חירום בלי צוות הצח"י.

<גדי ירקוני: צוות הצח"י, ואנחנו ראינו מה קרה עכשיו, חיים אומר 70 יום, אני אומר 80 יום.

<גדי ירקוני: הצוות הזה פעל יום יום כל היום, אנשים לא הלכו למקום עבודתם.

<גדי ירקוני: החשיבות היא אדירה, בלי זה אין למועצה, לרשות המקומית, אפשרות בכלל לשלוט על משהו, אין ביישוב אפשרות לתפקד.

<גדי ירקוני: וזה לא שיקום יש מאין, צריכים להתאמן לנושא הזה, צריכים להתכונן לנושא הזה.

מאיר כהן: גדי, אתה משכנע את המשוכנעים.

מאיר כהן: תגיד לי מנקודת ראות של ראש המועצה, אני רוצה שנהיה פרגמאטיים, מה הם הדברים שלהערכתך הוועדה הזאת צריכה להילחם עליהם.

<גדי ירקוני: הדבר העיקרי שהוועדה הזאת צריכה זה את ההכרה ואת זה שיתחילו לקבל שכר, כמה אנשים, שלושה, שניים, ארבעה אנשים שיוחלט עליהם, והם יהיו גם מחויבים לבצע תפקידים.

<גדי ירקוני: זה, אני חושב, הדבר העיקרי, והכרה בצוות הצח"י שהוא דבר שבלעדיו אי אפשר לקיים - - -

מאיר כהן: אתה אומר ההכרה בצוות הצח"י מתחילה בזה שימונו בכל יישוב שניים-שלושה, על פי גודל היישוב, על פי מפתח מסוים, שיקבלו שכר במהלך השנה, הם יהיו ת"פ שלך או של אגף הרווחה או מחלקת הרווחה והם יכשירו את שאר הצוותים.

<גדי ירקוני: כבוד היושב ראש, אתה מנסח את זה הכי טוב בעולם ואני חושב שיש פה גם מסמך יפה מאוד שכתבה תמר אורבך, ההצעה שם, הכול כתוב בה ואפשר להיעזר בה.

מאיר כהן: מאה אחוז, אנחנו נשמע גם את תמר.

<קריאה: אני רוצה להגיד - - -

מאיר כהן: לא, את לא רוצה להגיד לי, את תקבלי רשות כמו כולם.

מאיר כהן: וגשל, בבקשה.

<מנחם וגשל: אני מבקש לעשות רגע אחד, לפי עניות דעתי, בשתי דקות סדר בכל העניין הזה.

מאיר כהן: וגשל, כשאתה אומר שתי דקות זה שמונה, אני מכיר אותך.

<מנחם וגשל: שמי מנחם וגשל, אני כרגע יועץ לראש רח"ל בנושא החוסן החברתי.

<מנחם וגשל: אני רוצה לעשות סדר בעניין.

<מנחם וגשל: קודם כל צריך לעשות הבחנה בדיון בין הצח"י לבין מרכזי החוסן.

מאיר כהן: אני מבקש לדבר על צח"י, זה הכול.

<מנחם וגשל: כשמדברים על הצח"י, יש אחראי מקצועי אחד במדינת ישראל, זה משרד הרווחה.

<מנחם וגשל: הוא פיתח את הצח"י, הוא מפעיל את הצח"י, הוא קובע את הסטנדרטים לצח"י, הוא יודע בדיוק כמה תקנים צריכים להיות והוא יודע גם מה צריכות להיות ההכשרות.

<מנחם וגשל: יתרה מזאת, גם קבע משרד הרווחה מה העלות של הקמת צח"י ומה העלות של תחזוקת צח"י.

<מנחם וגשל: כל החומר הזה, אנשי משרד הרווחה יציגו אם תרצו וצריך הרבה יותר משעה להציג את זה, אבל אפשר להציג את זה, הכול כתוב.

<מנחם וגשל: קודם כל היתרון.

<מנחם וגשל: צח"י, נהייתה לו עדנה.

<מנחם וגשל: במשך שנים משרד הרווחה נלחם על הפצת צח"י, הוא הצליח להפיץ אותו במועצות האזוריות בעוטף וביהודה ושומרון ובצפון, בעיקר ברמת הגולן, בשנים האחרונות צח"י נתפס כיחידה מאוד משמעותית בהפעלת העורף בחירום ולכן היום אין כמעט יישוב במדינת ישראל שלא חושב שצריך להקים בו צח"י.

<מנחם וגשל: משרד הרווחה נערך בעניין הזה וכתב תכנית רב שנתית להפצת צח"י בכל מדינת ישראל, תכנית של חמש שנים להפצת הצח"י בכל מדינת ישראל.

<מנחם וגשל: גם התכנית הזאת כתובה, על פי סדרי עדיפויות, קודם כל אלה שיותר קרובים ואלה שיותר קשה להם ואחר כך אלה שיותר קל להם.

<מנחם וגשל: אני רק רוצה להדגיש כאן שנזכור תמיד, שגם אם ליישוב יותר קל, לעתים המועצה שלו היא מועצה יותר חלשה ולכן זה לא תמיד חופף את העניין שאתה אומר, אם היישוב הוא יותר חזק, בואו לא נבקש עזרה ממשלתית.

<מנחם וגשל: מה שאני רוצה לומר לשאלותיך, את הדברים הבאים.

<מנחם וגשל: האחד, רח"ל, ואני רוצה להתחיל בעניין של רח"ל, רואה חשיבות רבה מאוד בהפצת הצח"י בכל מדינת ישראל ולכן היא הבטיחה בתכנית רב שנתית סיוע למשרד הרווחה כדי לפתח את הצח"י בהיקף של 50% מעלות ההקמה.

<מנחם וגשל: קודם כל.

<מנחם וגשל: לשנת 2016 זה מתוקצב.

<מנחם וגשל: הדבר השני - - -

חיים ילין: מה הלאה, וגשל?

חיים ילין: מה קורה אחרי 16', נגמר העולם?

<מנחם וגשל: לא, אני אומר לתכנית רב שנתית לחמש שנים, להקמת צח"י בכל המדינה.

<מנחם וגשל: זה דבר אחד.

<מנחם וגשל: משרד הרווחה צריך להתארגן עם ה-50% שלו כרגע.

<מנחם וגשל: תיכף אני אגיד משפט על הדבר הזה.

אורלי לוי אבקסיס: כמה זה ה-50%?

מאיר כהן: וגשל, יש כאן נציגי משרד הרווחה.

<מנחם וגשל: כן, אני רק אמרתי, משרד הרווחה ידבר על זה, אני לא הדבר של משרד הרווחה.

מאיר כהן: כלומר אחד הדברים שאתה אומר, שבמהלך 2016 ועוד ארבע שנים, יש תכנית חומש להקמת מרכזי חוסן בכל הארץ.

<מנחם וגשל: לא מרכזי חוסן, צח"י.

מאיר כהן: צח"י.

מאיר כהן: אני מבקש שוב, תגיד את זה עוד פעם.

<מנחם וגשל: אני אומר שיש תכנית - - -

חיים ילין: הפעם זה לפרוטוקול.

<מנחם וגשל: קיימת תכנית רב שנתית להקמת צח"י בכל מדינת ישראל.

מאיר כהן: ש-50% זה רח"ל?

<מנחם וגשל: לא, לשנת 2016 רח"ל התחייבה בתקציב שיש לה כרגע ל-50% כדי לפתח את תכנית 2016, היא התחייבה ברמה העקרונית לסייע למשרד הרווחה גם בהמשך, זה דבר שצריך רק - - -

מאיר כהן: עכשיו אתה רק עונה לשאלות שלי.

מאיר כהן: האם במסגרת התכנית הזאת יש מענה לכך שמגייסים אנשי צח"י בשכר במהלך השנה?

<מנחם וגשל: אני אתן לך תשובה.

<מנחם וגשל: הנושא של התגמול לאנשי צח"י.

<מנחם וגשל: צריך לזכור, אף אחד לא דיבר אף פעם על תגמול לכל אנשי הצח"י, דובר על אנשי הצח"י המרכזיים שהרבה פעמים כשהגענו אתה ואני לביקורים, הם אמרו 'אנחנו ימים שלמים משקיעים בעניין הזה בלי שום תמורה'.

<מנחם וגשל: אז אני רוצה להגיד שני דברים, האחד, בניגוד לדעת משרד הרווחה בעניין הזה, אנחנו חושבים שאם אדם עובד וכתוצאה מהעניין שהוא עובד בזמן חירום לא מפסיקים לו את השכר, אבל הוא מתנדב בצח"י, הוא עדיין נחשב למתנדב.

<מנחם וגשל: לא צריך לפסול את הדבר הזה, זה חלק מהעניין של מקורות שאפשר להציע לסיפור.

<מנחם וגשל: אבל עדיין אנחנו עומדים על זה שכולם יהיו מתנדבים בצח"י, כי זה בנוי על זה.

<מנחם וגשל: שתיים, נושא התגמול לאותם אנשים, נגמר הדיון בין רח"ל, משרד הרווחה ומשרד האוצר, הנושא הזה מונח על שולחנו של הממונה על השכר ואגף התקציבים.

<מנחם וגשל: צריך לברר איפה זה עומד, צריך לקבל מהם תשובות.

<מנחם וגשל: הדיונים על הנושא הזה הסתיימו.

מאיר כהן: נעשה את זה.

מאיר כהן: כלומר אתם בהחלט מקבלים את ההצעה שחלק מאנשי הצח"י יתוגמלו.

<מנחם וגשל: נכון, אנשים שכל הזמן מועסקים לעניין הזה.

מאיר כהן: תודה.

מאיר כהן: בוא נתקדם הלאה.

<מנחם וגשל: עוד נקודה אחת.

<מנחם וגשל: הנושא האחרון שאני רוצה לומר, שזה חורג מהנושא שאתה דיברת עליו, אני רק רוצה לשים אותו על השולחן.

<מנחם וגשל: הצח"י מיועד למועצות אזוריות, הצח"י הוא לא לערים.

<מנחם וגשל: לערים יש את תפיסת הצח"ש שנמצאת כרגע בפיילוט.

<מנחם וגשל: אי אפשר לדלג על העניין הזה, שדרות למשל, לטובת העניין, לא נהנית מצח"י.

<מנחם וגשל: זה אבסורד - - -

מאיר כהן: אני רוצה לשאול אותך עוד שאלה ותענה לי בכן ולא.

מאיר כהן: האם יש דגש בתכנית הארצית הזאת על עוטף עזה?

<מנחם וגשל: עוטף עזה הוא הראשון, הוא ויהודה ושומרון הראשונים שבהם להשלים את היישובים - - -

מאיר כהן: זאת אומרת שגדי יוצא מכאן וחיים יוצא מכאן וחברת הכנסת אורלי לוי בידיעה שב-2016 יהיה כבר אפשר לגייס חלק - - -

<מנחם וגשל: לא זה מה שאמרתי.

חיים ילין: לא הבנת.

חיים ילין: הוא אמר לך שתקוע הסכם בין רח"ל לבין האוצר לצח"י באוצר.

<מנחם וגשל: לא, לא - - -

מאיר כהן: לא, חבריָה, אני אודה מאוד להישאר בהבנתי.

מאיר כהן: אני חוזר על הבנתי מדבריך.

מאיר כהן: יש החלטה שחלק מהם יקבלו שכר, אחת, ההחלטה הזאת יושבת אצל קובי אמסלם, הממונה על השכר.

מאיר כהן: תפקידו של יושב ראש הוועדה לפנות לקובי במכתב מיידי ולהאיץ בו.

מאיר כהן: והיה וקובי בחודש הקרוב מאשר, האם ממשרד הרווחה תצא הוראה לעוטף עזה שהם כבר יכולים לגייס אחד או שניים, או כמה שתגידו להם, כעובדים קבועים והם יישארו בתחום ההתנדבות?

<מנחם וגשל: תשובתי היא מאוד ברורה.

<מנחם וגשל: ברגע שהממונה על השכר יאשר את מה שאתה אמרת כל עוטף עזה, כל ה - - -

אורלי לוי אבקסיס: רגע, השאלה אם מה שמאיר אמר זה מה שיושב על השולחן של הממונה על ה - - -

<מנחם וגשל: כן, נגמר המשא ומתן.

אורלי לוי אבקסיס: זה בדיוק, זו ההצעה שעומדת שם?

<מנחם וגשל: אני לא נכנסתי לפרטים שם, אבל ההצעה הייתה בזמנו לתגמל את אנשי הצח"י המרכזיים.

<מנחם וגשל: לשאלתך, לגבי - - -

מאיר כהן: איך ידעתי ששתי דקות שלך יהפכו לרבע שעה?

<מנחם וגשל: מאיר, תקשיב, אני עניתי, אתה שאלת שאלות.

<מנחם וגשל: אז רק תן לי להגיד לך משפט לשאלתך.

<מנחם וגשל: לגבי הנושא של היישובים, שעוטף עזה בתוכם, בשנת 2016 רח"ל הקצתה את ה-50%.

אורלי לוי אבקסיס: לא, אבל לא לתגמול, היא הקצתה אותו להקמה.

<מנחם וגשל: זה הקייס הגדול פה.

<מנחם וגשל: בהנחה שמשרד הרווחה ישים את ה-50% שלו ניתן ב-2016 להשלים את - - -

חיים ילין: ומה יקרה אם הרווחה לא שמים?

מאיר כהן: שנייה.

מאיר כהן: רוני ושוגרמן, אנשי משרד הרווחה, בבקשה.

מאיר כהן: ברוך, בקצרה, האם משרד הרווחה מכין את ה-50 - - -

<ברוך שוגרמן: מנכ"ל משרד הרווחה, יחד עם ראש רח"ל הסכימו שצריך ללכת למתווה של חמש שנים להקים צח"י בכל הארץ ולהקים זה אומר תקציב להקמה ואחר כך תקציב בבסיס התקציב לאורך שנים לתחזוקה.

<ברוך שוגרמן: תחזוקה זה אומר שכל שנה אפשר לא רק הכשרה בסיסית, אלא להכשיר, לקדם ולתחזק אותם וגם לגייס מתנדבים פעילים חדשים במקום.

<ברוך שוגרמן: את זה אנחנו צריכים, כמובן, ונשמח לתמיכת הוועדה, להביא לאוצר.

<ברוך שוגרמן: העלות של זה בבסיס התקציב - - -

חיים ילין: חבר'ה, לא יקרה כלום, הכול תוספתי.

חיים ילין: תשכחו מזה, לא יהיה כלום.

<ברוך שוגרמן: חיים, דקה.

חיים ילין: בחייך.

חיים ילין: מה, אני לא מכיר את זה?

חיים ילין: בוועדת הכספים מעבירים 20 מיליארד שקל ולא יהיה שקל לזה.

מאיר כהן: חיים, חיים.

חיים ילין: אתם עובדים על כולם בעיניים, בחיאת.

חיים ילין: באמת, גדי יוצא מפה עם הבשורה הזאת, עוד שנה יגידו לו 'איפה המימון?

חיים ילין: '

מאיר כהן: חיים, אנחנו באנו להתקדם או באנו לריב?

מאיר כהן: זה לא הוגן להגיד - --

חיים ילין: לריב.

מאיר כהן: לריב?

מאיר כהן: אז תמשיך לריב.

מאיר כהן: אנחנו לא באנו לריב.

מאיר כהן: הייתי במשרד הרווחה, אני די סומך על האנשים, 10 מיליון שקל, שזה לא בשמים, יוזמן גם שר הרווחה ויבקש להצביע לנו על המקורות האלה.

מאיר כהן: כמו שאני מכיר את שר הרווחה לא יהיה מצב שהוא ידחה דבר כזה.

מאיר כהן: אין לי שום ספק שזאת בשורה.

חיים ילין: אני מוכן לאכול כיפה, לא כובע.

חיים ילין: כיפה אני אוכל.

מאיר כהן: אתה אומר, בצדק, אנחנו צריכים, וזו דאגתנו, שזה יהיה לכל הזמן, גם לא לחמש שנים, שזה יהיה מעוגן - - -

חיים ילין: לא, לא רק בבסיס התקציב, שלא יהיה מותנה מול האוצר שיהיה תוספתי.

חיים ילין: זו הבעיה שלי, שיוציא מהכיס שלו.

מאיר כהן: חיים, עכשיו אתה מבין כשהייתי בא אליך כשר הרווחה והיית מבקש, כמה נלחמתי.

מאיר כהן: תלמד.

חיים ילין: אני לומד ואני נלחם.

חיים ילין: מהאופוזיציה.

מאיר כהן: רוני, בבקשה.

<רוני בר-לוי: אני מכיר את חלקכם.

<רוני בר-לוי: מילה אחת לגבי האחזקה הרגילה.

<רוני בר-לוי: אנחנו השנה נחזיק את ה-81 צוותים שאנחנו נמשיך לתחזק אותם ויש כסף לזה, זה אנחנו עושים.

<רוני בר-לוי: זה שאנחנו נערכים להקים בכל הארץ בתכנית חומש ואנחנו בדין ודברים עם רח"ל זו סוגיה אחרת.

<רוני בר-לוי: הם התחייבו ל-50%, לנו יש בעיה בבסיס התקציב להשלים את זה.

<רוני בר-לוי: נקבעה פגישה, ראש רח"ל עם השר שלנו, למצוא מימון לזה, אנחנו דוחפים לזה.

<רוני בר-לוי: אבל אני רוצה ללכת טיפה אחורה.

מאיר כהן: כנראה שאנחנו נשלח את חיים לשר הרווחה.

מאיר כהן: תאמין לי, אחרי יום אחד שהוא יישב עם ההיפראקטיבי הזה הוא ייתן לו מה שהוא רוצה.

חיים ילין: אחרי הפריימריז של הליכוד לא בטוח.

<רוני בר-לוי: מעבר לזה, בתקציב שקיבלנו גם מרח"ל ל-2015, אנחנו מקימים עוד 70 צוותים, וזה כבר תוקצב ב-2015, גם ברמת הגולן וגם בעוטף עזה בחלק מהיישובים, כדי להשלים את מה שחסר בכסף שכבר קיבלנו.

<רוני בר-לוי: אבל אני רוצה ללכת טיפה אחורה, ב-2009 - - -

מאיר כהן: רוני, אם זה לא מוסיף לדיון חבל, כי אני עוד רוצה לשמוע.

<רוני בר-לוי: מוסיף, אני אגיד לכם למה.

<רוני בר-לוי: ב-2009, כשלקחו ממשרד הרווחה את המנדט למשרד להגנת העורף, כשישב שם מתן וילנאי, יש לי פה ביד, הוא ביקש לקדם בחקיקה בוועדת השרים להכנת העורף לשעת חירום את הנושא של הקמת צח"י.

<רוני בר-לוי: זה מאז לא התקדם.

<רוני בר-לוי: ודרך אגב, זה נמצא גם אצל מבקר המדינה כרגע כי הוא הולך לבדוק עוד כמה דברים.

<רוני בר-לוי: אם יקדמו את הדבר הזה, כל הבעיה של הצח"י תיפתר בכל המדינה.

<רוני בר-לוי: אני יכול לתת את המסמך הזה.

מאיר כהן: תודה רבה.

מאיר כהן: הצטרפה חברת הכנסת עליזה לביא.

מאיר כהן: אורלי, חיימקה, עליזה, שמעתם את הדברים, חוצה מפלגות, חוצה קואליציה ואופוזיציה, יופי של דבר.

מאיר כהן: משרד הבריאות, גב' גרשון, בבקשה.

מאיר כהן: היות שגמרת כמעט את מכסת הדיבור שלך, ראיתי, את מדברת דקה.

מאיר כהן: תציגי את השם.

<בלה בן-גרשון: בלה בן גרשון, ממונה על טראומה נפשית וחירום בבריאות הנפש במשרד הבריאות.

<בלה בן-גרשון: אני כן רציתי להתייחס לנושא הראשון שאתם העליתם, הנושא של מרכזי חוסן - - -

מאיר כהן: לא, אני מבקש לא להתייחס.

מאיר כהן: התייחסת מספיק.

<בלה בן-גרשון: אז לצח"י.

<בלה בן-גרשון: אנחנו כן מבקשים שהנושא יתוקצב, אנחנו יודעים שזה לא היה מתוקצב בעוטף עזה עד היום הזה, שזה באמת הלך מתוך התקציב של מרכזי חוסן.

<בלה בן-גרשון: אנחנו נותנים חלק גדול מהתקציב שהולך להכשרות של צח"י ואני באמת חושבת שזה חשוב להפריד בין הדברים.

<בלה בן-גרשון: מרכזי חוסן עוסק באיגום משאבים ונותן את חלקו.

מאיר כהן: תודה רבה.

אורלי לוי אבקסיס: רגע, אז מה שבעצם משרד הבריאות אומר, תפטרו אותנו מהחלק היחסי שלנו, תמצאו מימון אחר?

אורלי לוי אבקסיס: אני מנסה להבין.

<בלה בן-גרשון: אני אדייק.

<בלה בן-גרשון: מה שאני אומרת, מרכז חוסן ייתן את החלק היחסי שלו, כי יש גם הכשרות רוחב, יש גם דברים שהם תרגולים משותפים וזה יישאר, אבל חייב להיות חלק נוסף של משרד הרווחה שהוא באמת ייתן, בנושא של משכורות לאנשים שהם באמת בתפקידים היותר מנהליים - - -

מאיר כהן: אני לא רוצה להיכנס לוויכוחים בין המשרדים, את זה אנחנו נעשה.

<בלה בן-גרשון: אני פשוט רוצה לאפשר למרכזי חוסן לפעול בצורה - - -

מאיר כהן: עד עכשיו שמענו בשורה די טובה, שגם אותי היא הפתיעה ואני שמח.

מאיר כהן: תמר, בבקשה, מהניסיון שלך, שלוש דקות מהמסמך שכתבת ואחרי זה כבודו.

<תמר אורבך אבני: שמי תמר אורבך אבני, אני מנהלת את האגף לשירותים חברתיים מועצה אזורית אשכול ולצורך הדיון הזה, חשוב לציין, אני מנהלת את מכלול אוכלוסייה במועצה אזורית אשכול בשעת חירום.

<תמר אורבך אבני: אני לא אשא שבחים לגבי הצח"י, כי אני מבינה שכולם כאן מבינים למה צח"י זה חשוב, אני כן רוצה לשתף אתכם בלקחים עיקריים שלנו מ'צוק איתן' בנושא הצח"י, כי נראה לי שזה מאוד חשוב, ורצו להביא לכאן שטח וזה השטח.

מאיר כהן: אני מבקש על כל לקח פתרון, זה יהיה הרבה יותר משמעותי.

<תמר אורבך אבני: הלקחים משפיעים בסופו של דבר על קבלת ההחלטות ועל הנושאים שנידונים כאן.

<תמר אורבך אבני: לקח מרכזי שבעיניי הוא לא מספיק עולה כאן זה השינוי במציאות החירום הלאומית.

<תמר אורבך אבני: כשקם הרעיון של צוותי צח"י ונכתבו הקלסרים הירוקים עברו מאז בערך 21 שנה.

<תמר אורבך אבני: הלחימה עברה מהגדר, ממערב לגדר במקרה שלנו למזרחה לגדר.

<תמר אורבך אבני: היום הלחימה מתקיימת ב-04, 07, 040 בתוך שטח ישראל.

<תמר אורבך אבני: לכן כשבאים לדבר על מודל של צוותי חירום יישוביים ועל מודל שמפעילים אותו מתנדבים אז צריך להביא את זה בחשבון כשבונים את המודלים העכשוויים לצח"י.

מאיר כהן: את העלית סוגיה מאוד חשובה.

מאיר כהן: גם רח"ל וגם משרד הרווחה וגם היועצים, האם בניית המודל נעשתה בשיתוף מלא בהפקה - - -

<ברוך שוגרמן: בהחלט כן.

<ברוך שוגרמן: יש לי פה את ה - - - שעוטף עזה יהיו שותפים לו.

מאיר כהן: יוצא מן הכלל, תודה.

<ברוך שוגרמן: שותפים, יש מסמכים של עוטף עזה.

מאיר כהן: זה עונה ללקח, גברתי?

<תמר אורבך אבני: לא.

<תמר אורבך אבני: בסופו של דבר גם כשקוראים את דוח המבקר, שוב זה עולה שם, משרד הרווחה מעלה את - - -

מאיר כהן: תמר, שום דבר לא יענה לכל הרצונות שלנו, אבל אומר כאן נציג משרד הרווחה ורח"ל אומרים שהם לא זזו שמאלה או ימינה אלא הפיקו את הלקחים שאתם אמרתם ומתרגמים אותם.

אורלי לוי אבקסיס: לא, אני חושבת שעיקר המחלוקת פה, אם זה צריך להיות גוף התנדבותי או לא.

אורלי לוי אבקסיס: אם הבנתי נכון את הגברת, היא אומרת שלאור המציאות שהשתנתה צריך לשנות את המודל ההתנדבותי למודל מקצועי.

אורלי לוי אבקסיס: הבנתי אותך נכון?

חיים ילין: תמר, תמשיכי אוטוסטראדה, אחרת - - -

<תמר אורבך אבני: הדיון כאן התמקד מאוד בהכשרת הצוותים, הדגש הוא לא הכשרת הצוותים, הדגש הוא ריתוק ושיפוי הצח"י ותנו לי, בבקשה, להתמקד - - -

<קריאה: בזמן חירום.

<תמר אורבך אבני: משרד הרווחה וכל השותפים - - -

<קריאה: לא, לאו דווקא בחירום.

<תמר אורבך אבני: חבר'ה, באמת - - -

מאיר כהן: סליחה, תמר.

מאיר כהן: עם כל הכבוד שאני רוחש לך, אנחנו אמרנו מה ההגדרה של הפגישה הזאת, את לא אמורה לשים עם מדגש מה מוצא חן בעינייך ומה לא.

מאיר כהן: אנחנו דיברנו על כך שבאה בקשה מהיוזם, אחת, על ריתוקם ותשלום, ושמענו כאן תשובה מאוד מאוד ברורה, לא צריך לחזור על זה.

מאיר כהן: ברגע שזה ייסגר באוצר אתם כבר תוכלו להתחיל לגייס אנשים.

מאיר כהן: כך נאמר וכך יקרה.

מאיר כהן: עכשיו הדבר השני, אנא דברי, מהניסיון שלך, על מה הקשיים, האם אתם מצליחים להכשיר אותם, האם צריך שתהיה עזרה ממשלתית בנושא ההכשרה, האם צריך לבנות איזה - - - חבל, יש לך את הנושא שאת יודעת.

<תמר אורבך אבני: אבל על זה אני מדברת.

<תמר אורבך אבני: מה שאנחנו היום מבקשים זה שיהיה מודל מותאם למצב העכשווי.

<תמר אורבך אבני: המודל הזה מבין שצריך להיות לא רק ריתוק אלא גם שיפוי מובנה.

<תמר אורבך אבני: השיפוי, וכאן, חברים, לא רק במצב חירום, אני מאמנת צח"י כל השנה.

<תמר אורבך אבני: יש לי צח"י שעוברים ימי אימונים בדיוק כמו מילואים.

<תמר אורבך אבני: אני קוראת להם ליום למידה ויום הכשרה ויום תרגול, עכשיו הם עושים תרגילים ביחד עם כיתות כוננות, כל שבוע יישוב אחר.

<תמר אורבך אבני: אלו שעות - - -

מאיר כהן: אני הבנתי מווגשל שהוא מדבר על לאורך השנה, הוא לא מדבר רק בזמן חירום.

אורלי לוי אבקסיס: לא, אני הבנתי שהוא מדבר רק על נושאי תפקידים מסוימים.

מאיר כהן: נכון, אבל - - -

אורלי לוי אבקסיס: אז יש או פער בשפה, כי מה שאני שומעת מהצד הזה, היא מדברת על שיפוי בכלל, לא רק על נושאי תפקיד, על הוצאות שוטפות, של מילואים, של נושאי תפקיד גם זוטרים יותר.

<מנחם וגשל: אדוני היושב ראש, יש לי כבוד גדול לתמר.

<מנחם וגשל: אני יודע לאורך הימים, וכידוע לך גם הייתי פעם במשרד הרווחה, הדיונים היו על מה שאני אמרתי, אם עכשיו יש דברים חדשים שצריכים לעלות אני חושב שראוי קודם כל שנשב ונדון בהם ביחד, אני לפחות לא חשוף להם, אולי משרד הרווחה - - -

מאיר כהן: אני לא חושב שהיא ביקשה משהו שהוא יותר רחב ממה שהוא אמר.

<מנחם וגשל: לא, אם את מדברת, תמר, על שיפוי של כל צוותי הצח"י - - -

<תמר אורבך אבני: לא של כל - - -

<מנחם וגשל: שנייה, אני רק אומר.

<מנחם וגשל: ואם את מדברת על שיפוי של כל השנה שהם מקבלים שכר שהם נמצאים בהם, לא על זה אני השתתפתי.

<מנחם וגשל: אני השתתפתי בדיונים שאמרו, כשאני הגעתי לאלון שוסטר וישבו שם האנשים שלו, ואמרו 'חברים, אתם גזלנים', אני מדבר על עוד כשהייתי במשרד הרווחה, 'אנחנו נמצאים כאן בצח"י הזה שלושה ימים בשבוע, אנחנו לא הולכים לעבודה, אנחנו לא נמצאים בעבודה'.

<מנחם וגשל: מי שרוצה לשפות, על זה דיברנו כשדיברנו עם העובדים.

<מנחם וגשל: עכשיו צריך לראות מה זה אומר, אני לא יודע להגיד לך וכשדיברתי אני אמרתי שאני לא יודע להגיד בדיוק מה היו שם התנאים וצריך לראות אותם ואם אתם תחליטו שצריך עוד פעם לדון ולשפר אותם נשב עוד פעם על הדברים ונעשה, אבל זה מה שעשינו.

מאיר כהן: אוקיי, תודה.

מאיר כהן: תמשיכי בבקשה.

<תמר אורבך אבני: אבל זה בדיוק הסיפור.

<תמר אורבך אבני: אנחנו מדברים על זה שלא מספיק לשפות צח"י בשעת חירום, שכמו שחיים דיבר על 60 ו-70 ימי לחימה, אלא מדברים על זה שצריך להבין שהזמנים השתנו.

<תמר אורבך אבני: תראו, צח"י זה בסופו של דבר הזרוע הארוכה של המדינה, הרשות צריכה לתת שירות ליישוב, המדינה צריכה לתת שירות לרשות.

<תמר אורבך אבני: כאשר אין לי צח"י שאני יכולה להגיד - - - אני לא יכולה להגיד שבמערכה הבאה אם אני לא משפה צח"י בצורה שיטתית ומובנית יש לי צח"י לטפל ביישובים.

<תמר אורבך אבני: אם לי אין צח"י לטפל ביישובים למדינה אין איך לטפל בתושבים שלה.

<תמר אורבך אבני: זאת השורה התחתונה שלי, מאיר.

מאיר כהן: תודה, הבהרת את עצמך.

מאיר כהן: בבקשה, גברתי מהקואליציה.

<ענת סריג: אני מנחה ויועצת למרכזי חוסן בעוטף עזה.

<ענת סריג: אני רוצה רגע להדגיש את המטרה המרכזית של הצח"י.

<ענת סריג: הצח"י הוא גוף קהילתי והוא נוסד כגוף קהילתי והמשמעות שלו העיקרית מבוססת על התנדבות.

<ענת סריג: זה מבוסס על התפיסה שאנחנו יודעים שכשיש מצב חירום או איזה שהוא מצב אסוני יש חשיבות מאוד גדולה שהיישוב עצמו ואנשיו, וזו משמעות של חוסן, אני רגע שמה את הדגש המקצועי, מפני שבתפיסת היישוב את עצמו ולאורך זמן בתפיסת החוסן הידיעה שמי שדאג לנו זה אנחנו נותנת תחושת חוסן.

<ענת סריג: אני רוצה רגע לחזור ולהדגיש את זה, כי זו הייתה התשתית המאוד - - -

מאיר כהן: האם הידיעה הזאת תתכרסם במידה שאנשים יקבלו שכר לאורך כל השנה?

<ענת סריג: אני אתייחס לעניין הזה.

<ענת סריג: אני חושבת שצריך קודם כל להבין את העניין הזה, שיש פה ערך לעשייה למען עצמנו בהתנדבות, כיישוב.

מאיר כהן: אגב, אני נפגשתי עם אנשי מועצה והם חיזקו את הדבר הזה.

מאיר כהן: לגמרי.

עליזה לביא: כן, אבל בכולם יש - - -

מאיר כהן: כן.

מאיר כהן: בדיוק במועצה שהיא מאוד דומה, קטנה יותר, זה נאמר.

מאיר כהן: שער הנגב, אתם רוצים שאני אגיד?

<ענת סריג: אפשר להגיד שער הנגב, זה בסדר.

<ענת סריג: אני לא אומרת משהו נגד עמדת מועצת אזורית אשכול, כי הם חלק ממרכזי החוסן, אני חושבת שצריך להתקיים דיון מדייק יותר משעה כזאת שבאמת בוחן קצת יותר לעומק מה קרה.

<ענת סריג: מה קרה במועצה אזורית אשכול, וקרה משהו מאוד משמעותי, שאחרי 60, 70, 80, לא יודעת כמה, בסוף היום נחליט, ימי לחימה ראשי צח"י עזבו את תפקידם.

<ענת סריג: הם עזבו את תפקידם כי הם באמת נפגעו, עזבו את תפקידם גם כי הם נשחקו והתמודדו עם מצבים מאוד מאוד קשים, למרות שמשקיעים ומכשירים ועוזרים.

<ענת סריג: אז זה מורכב יותר.

<ענת סריג: יכול מאוד להיות שיש מקומות או קרבה שצריך לעשות דיון מדייק יותר, אבל אני לא חושבת שצריך להתייחס לצח"י באופן גורף כאיזה שהוא גוף שצריך להפוך אותו לגוף בתשלום, כי אנחנו, בעיניי, אני מביאה את העמדה המקצועית שלי, נפגע בגוף הזה.

מאיר כהן: תודה רבה.

אורלי לוי אבקסיס: אני רק רוצה לחדד פה שאלה, כי זה היה יותר מבט פסיכולוגי, משהו ראייתי.

אורלי לוי אבקסיס: אני שואלת כי אני הבנתי פה מהדברים שאם נעזור מבחינה כספית יכול להיות שנפגע בתחושת החוסן של אותו יישוב שמרגיש 'הנה אני עושה את זה בהתנדבות'.

אורלי לוי אבקסיס: תסלח לי, אדוני היושב ראש, זו טענה שבעיניי היא - - - אתם מתנדבים?

<ענת סריג: לא, זה לא משהו שאני חושבת - - -

אורלי לוי אבקסיס: אני באמת מתנצלת מראש, יכול להיות שלא תרגמתי אותך נכון, אבל דברים כאלה לפעמים - - -

מאיר כהן: חברת הכנסת לוי, היות שגם אני ניהלתי צוות מתנדבים לעיתים, הכוונות הטובות הופכות להיות לשוט ולחרב פיפיות כשיש לך 20 מתנדבים שנמצאים ברמה כזאת של שחיקה ואתה מקבל החלטה ששניים מהם מקבלים שכר אתה - - -

עליזה לביא: הרסת את זה.

מאיר כהן: גמרת את - - -

אורלי לוי אבקסיס: לא, אבל השאלה הייתה אם זו הייתה האמירה.

מאיר כהן: כן.

מאיר כהן: אני לא פוסל את מה שאת אומרת.

מאיר כהן: אגב, בתפיסת עולמי, אני כשר הרווחה שטייל שם, לי ברור שצריך לסמן חבר'ה מהצח"י והם צריכים לקבל שכר כל השנה, כי הם יובילו והם יתחזקו את אותם מתנדבים.

מאיר כהן: על זה אין ויכוח.

מאיר כהן: אבל היא אומרת היבט אחר, מה יקרה אז.

<מעוזיה סגל: יש הרבה נושאי משרות ביישובים, למשל רבש"צים, קב"טים, כיתות כוננות כאלה ואחרות, צח"י, שהם עושים עבודה לא פחות חשובה מהרבש"צ, לא מקבלים אפילו אגורה שחוקה.

<מעוזיה סגל: אני מסכים שיש חשיבות גדולה לרוח ההתנדבות, אין ספק בזה, אבל רוח ההתנדבות היא לא לאורך זמן.

<מעוזיה סגל: גם מועצה אזורית שהזכרת קודם, שער הנגב, הם יכולים להגיד, גם הם מתמודדים עם עזיבה של מתנדב פה ועזיבה של מתנדב שם ויש תחלופה מאוד גדולה של צוותי צח"י שאנחנו צריכים להתמודד איתה.

<מעוזיה סגל: כי בא מישהו חדש, אני צריך להכשיר אותו, בא צוות חדש, אני צריך להכשיר אותו, מי מכשיר אותם?

<מעוזיה סגל: לי יש עובד קהילתי אחד שמכשיר את כל הצוותים ב-21 יישובים, זאת אומרת יש גם מערכת תומכת סביב צח"י שצריך להתייחס אליה.

<מעוזיה סגל: אם לא יהיה לנו מישהו בתוך היישובים שיקבל שכר כדי לעזור לנו לשמור על צוותי הצח"י, שפה נאמר, ואין ספק שהחשיבות שלהם היא בדיוק כמו הרבש"צ, או כמו הקב"ט או כמו כל אחד אחר ביישובים.

<מעוזיה סגל: תבינו, כשאנחנו מגיעים ליישוב אנחנו מגיעים בעקבות דיווחים שאנחנו מקבלים מצח"י, הם הזרוע שלנו.

<מעוזיה סגל: אם אני מגיע תוך עשר דקות, הוא נותן לי את האינפורמציה תוך 20 שניות וכל שנייה חשובה בדברים האלה.

<מעוזיה סגל: צריך להבין, זו מערכת שלמה, זו מערכת סבוכה, אי אפשר להסתמך עליה רק כ - - - צוות צח"י אחד צריך למנות שמונה, תשעה, עשרה אנשים.

<מעוזיה סגל: חבר'ה, להשיג ביישוב שיש בו 200 משפחות שמונה מתנדבים זה לא פשוט.

<מעוזיה סגל: אם אתם חושבים שזה הולך ככה, זה לא פשוט.

מאיר כהן: ברור.

מאיר כהן: תודה רבה, מעוזיה.

מאיר כהן: שער הנגב, בבקשה.

<קריאה: לא רוצה להוסיף.

מאיר כהן: חברת הכנסת לביא.

עליזה לביא: אני נכנסתי באמצע, רק כדי לשתף אתכם, הנושא הזה מאוד חשוב לי.

עליזה לביא: נחשפתי, כמו רבים מחברי הכנסת, למשמעות של מרכזי החוסן ביישובים במהלך 'צוק איתן'.

עליזה לביא: אני יכולה להעיד, הרבה עדויות של התושבים עצמם, על עצם הנוכחות של המרכז הזה, הוא מאוד מאוד משמעותי עבור התושבים, חלק פעילים, חלק מכירים, חלק בריצה שהיו רצים בדרך לגן עם הילד אז היו עוברים דרך מרכז החוסן.

עליזה לביא: שמעתי את זה הרבה, זה עלה, זה הדהד בקרב התושבים ובאמת עבודה ברוכה וחשובה בנושא הזה.

עליזה לביא: אני רק רוצה לשתף אתכם, לפני חודש ביקרתי בניחום אבלים בקרית ארבע, היו שם שני אירועים, ביום שאני הלכתי לנחם אבלים את המשפחה, את הזוג הצעיר כמה ימים לפני החתונה שלו, במקרה או לא במקרה היה באותו יום גם את האזכרה של אותו יהודי, ברח לי השם, שנדרס, יצא החוצה מהרכב ופיגוע הדריסה.

עליזה לביא: באותו יום - - -

<קריאה: חסנו.

עליזה לביא: חסנו ז"ל, נכון, וביקשו ממני גם להגיע לשם.

עליזה לביא: הייתי גם עם ראש המועצה לווינגר והוא סיפר לי שאין מרכז חוסן בקרית ארבע.

עליזה לביא: הוא אמר לי, 'אין מרכז חוסן, אין כזה דבר'.

עליזה לביא: אמרתי לו, 'מה זאת אומרת אין?' לא העליתי על דעתי.

עליזה לביא: באתי לכאן היום אל"ף, לשאול איך זה קורה, איך קורה שבאמת מועצות מקומיות חזקות, מדברים פה על מתנדבים, יש אנשים שאין להם עוד יכולת ברמה הקהילתית - - -

מאיר כהן: נאמר על ידי משרד הרווחה ורח"ל שב-2016 יש תכנית שגם מתוקצבת למרכזי חוסן.

מאיר כהן: יש לי גם מה להגיד בנושא, אבל אני - - -

עליזה לביא: אז אני אומרת את זה כי - - -

מאיר כהן: יש מקומות שיש בהם מצבי חירום ו - - -

עליזה לביא: ואין יכולת של האוכלוסייה ואין - - -

מאיר כהן: אני לא בטוח שזה זה.

עליזה לביא: אוקיי, אז גם אם יש, צריך לזהות, לראות איך המדינה מסייעת.

מאיר כהן: בוודאי, זה את צודקת בהחלט.

עליזה לביא: זה מתכתב, אדוני, עם אחת הבעיות שעולות תמיד, אבל בחודשיים האחרונים גם אני קיבלתי פניות ציבור לא מעטות בעניין, זה בכלל מביא למחשבה בנושא של איך מודיעים למשפחה, על מי האחריות להודיע למשפחה על מות - - -

מאיר כהן: לא, זה קצת לא שייך.

עליזה לביא: זה שייך ולא שייך.

עליזה לביא: אני מסיימת פה.

עליזה לביא: אני חושבת שבטח ובטח במציאות חיינו, ברגע שמעצימים גוף וחושבים גם בהיבטים שנאמרו כאן, אדוני, לקחת את זה ולראות באמת באופן עוטף.

עליזה לביא: יכול להיות שמרכזי החוסן יכולים גם לתת מענה בהיבט הזה ובטח במקומות שהם מוחלשים, לחשוב גם על מקומות שאין בהם שום יכולת לבוא ולהתנדב.

מאיר כהן: גברתי, רצית להגיד משהו?

<נח אלמסי: אני רוצה רק להשלים את מה שחבריי אמרו.

<נח אלמסי: אני מאוד מסכים עם העניין הזה שצריך מישהו שירכז את זה בכסף, לפחות אחד.

<נח אלמסי: אני לא אחזור על מה שחבריי, מנהלי אגפים, אמרו פה, אני מאוד מחזק את מה שהם אומרים, אני רק רוצה להגיד שכמועצה שיש בה גם מושבים והרבה פעמים יש אוכלוסיות מוחלשות, הרוב אצלנו מושבים, שם זה עוד יותר מתחזק העניין שמאוד מאוד קשה ואם אין מישהו שהוא רפרנט לעניין והוא כל היום מתעסק עם זה, כמו רבש"צים ביישובים וכאלה, אנחנו כל הזמן מתמודדים עם קשיים בהקמה ותחלופה.

<נח אלמסי: אז אני רק רוצה לחזק את העניין הזה.

<נח אלמסי: ועוד משפט, דיברו פה אפילו על נושא של הכשרה.

<נח אלמסי: אני לפחות לא ראיתי תקציבים של משרד הרווחה לנושא של הכשרה.

<נח אלמסי: אני לא יודע על מה דיברו.

<נח אלמסי: ב-2015 - - -

<ברוך שוגרמן: אתה תקבל חוזר.

אורלי לוי אבקסיס: אפשר להעביר גם לוועדה את החוזר?

מאיר כהן: רוני, כל התיק החדש, רוני ושוגרמן, אנא מכם, שיעבור לוועדה.

מאיר כהן: שבוע זה יספיק לכם?

מאיר כהן: תודה.

אורלי לוי אבקסיס: משרד החינוך?

מאיר כהן: גברתי, שם, את רצית להגיד?

<אילנה שמלה ללום: אני רק רוצה לחזק ולהגיד שמתנדבים אי אפשר לרתק בשעת לחימה ומתנדבים, רובם, בדרך כלל האמהות אינם ואלה אנשים מבוגרים שגם הם יצטרכו איזה שהיא תמיכה, לכן אני רוצה לחזק אותם, שצריך כן מישהו שהוא בתשלום, שיוכל להפעיל את המתנדבים, אבל כל השנה צריך שיהיה מישהו שיארגן, יתכלל ויעשה את כל העבודה.

חיים ילין: לא, אבל זה לא תחליף למקצוע.

חיים ילין: אם אני צריך עובדת סוציאלית או פסיכולוג שצריכים אותו בסורוקה, אני מתמודד מול סורוקה, אני לא יכול לרתק - - -

מאיר כהן: עוד חמש דקות אנחנו מסיימים.

מאיר כהן: משרד הביטחון, בבקשה.

<קרן מימון שרייבר: שוב, כפיקוד העורף אין לנו את הסמכות.

<קרן מימון שרייבר: אנחנו, כמו כולם, חושבים שהצח"י הוא חשוב, וכמו שתמר אמרה, חירום זה כל השנה, זה עבודה לכל השנה, אי אפשר לחכות רק לחירום.

מאיר כהן: אתם לא משתתפים בתקציב, האם הרעיון הזה של לגייס אותם במסגרת הגמ"רים הוא רעיון שדן אצלכם?

<קרן מימון שרייבר: פנו כבר כמה פעמים, גם הממ"מ - - -

מאיר כהן: תמר, הרעיון הזה מבחינתכם?

<תמר אורבך אבני: הרעיון הזה עלה, הוא רעיון טוב אבל הוא בעייתי טכנית.

<תמר אורבך אבני: יש לי רכזים שהם כבר לא ברי גיוס ונשים וכל מיני סיפורים.

<קרן מימון שרייבר: זה גם מופיע בסקירה שלכם.

<תמר אורבך אבני: הצלחנו, אני לא זוכרת, ב'צוק איתן' או ב'עמוד ענן', קצת גייסנו, אבל זה ממש זניח.

<תמר אורבך אבני: לצערי.

<קרן מימון שרייבר: כמו שהיא אמרה, זה לא פתרון ריאלי.

<קרן מימון שרייבר: כי יש אנשים שהם כבר לא ברי גיוס ויש דברים - - -

מאיר כהן: בבקשה, אדוני משדרות.

מאיר כהן: אתה מדבר דקה.

<אלי שליין: דקה ורבע.

<אלי שליין: השם שלי אלי שליין, אני מתנדב בהמון דברים, במרכז זכויות.

<אלי שליין: עצוב לי כתושב שדרות שאכפת לו שאין נציג העירייה שלנו ולכן אני כאן.

<אלי שליין: אני רוצה רק להסב את תשומת לבך, אנחנו עירייה תחת חשב מלווה, אם הולכים לגייס עובד או עובדים אז השאלה מי מממן את זה וזה משהו שצריך לתת עליו את הדעת בשדרות.

<אלי שליין: דבר נוסף, מהניסיון שלי עם עיריית שדרות, לצערי הרב, אם הכסף לא יהיה צבוע ויהיה מסומן לצח"י הוא יילך למינוס הגדול של העירייה.

מאיר כהן: תודה רבה, אדוני.

אורלי לוי אבקסיס: אבל השאלה אם שדרות בכלל נכנסת בהגדרות של צח"י.

<מנחם וגשל: לא.

אורלי לוי אבקסיס: כי זה מועצות אזוריות.

אורלי לוי אבקסיס: אז מה מעמדה של שדרות?

<מנחם וגשל: שם זה צח"ש.

אורלי לוי אבקסיס: כמה זמן ייקח לדאוג למעמד של שדרות?

אורלי לוי אבקסיס: כי זה שאנחנו אומרים שהוא לא נכנס לקטגוריה פה כי פה זה מועצות אזוריות, פתרון צריך להיות.

<מנחם וגשל: יש לנו תשובה, אבל - - -

מאיר כהן: חבריָה, שדרות גם הוגדרה כפיילוט, שדרות לבד, ובאמת הם מכוסים יפה.

אורלי לוי אבקסיס: אז יש להם תחליף לצח"י?

<מנחם וגשל: היושב ראש היה גם השר שלי, אז אני לא יכול להיות ל - - -

אורלי לוי אבקסיס: אז יש פתרון?

מאיר כהן: דבר.

אורלי לוי אבקסיס: יש להם תחליף?

אורלי לוי אבקסיס: יש להם משהו דומה לצח"י?

<מנחם וגשל: אני אענה לך.

<מנחם וגשל: בערים הצח"י הוא לא מודל, צריך לעשות התאמה לערים.

<מנחם וגשל: המודל זה הצח"ש.

<מנחם וגשל: בשדרות ובצפת מתנהל כרגע - - -

אורלי לוי אבקסיס: זה שיש מודל על הנייר הבנתי, הוא הוקם?

<מנחם וגשל: אני עונה לך.

<מנחם וגשל: בשדרות ובצפת מתנהל כרגע פיילוט, הוקצו כספים כדי לעשות את זה.

<מנחם וגשל: הפיילוט ייגמר ונצטרך להמשיך.

אורלי לוי אבקסיס: יש לכם לוח זמנים מתי מתחיל ומתי נגמר?

<מנחם וגשל: כן.

אורלי לוי אבקסיס: אז תעבירו גם לוועדה.

<פבריס שומברג: אני רוצה לדון בנוגע לפיקוד העורף אז אני אשמח לשמוע תגובה ממך.

<פבריס שומברג: שמי פבריס שומברג, מקים כבלי נפש, ארגון לסובלים מבעיות בפסיכיאטריה - - -

מאיר כהן: יקירי, אתה לא בא לנהל את הוועדה, אז אתה לא 'תשמח לשמוע'.

מאיר כהן: תגיד את מה שיש לך להגיד.

<פבריס שומברג: אוקיי.

<פבריס שומברג: יש בעיה של חלוקת האחריות בתחום הפסיכולוגיה בצבא, ישנם שלושה גורמים, בריאות הנפש שאחראית על הטיפול הפרטני, הקב"נים, ממד"ה, מחלקת מדעי ההתנהגות, והם תחת השלישות ותחת חיל הרפואה - - -

מאיר כהן: אדוני, אני מצטער לעצור אותך, זה לא קשור.

<פבריס שומברג: אפשר הנקודה הבאה?

מאיר כהן: בבקשה.

<פבריס שומברג: בעבר מספר נמוך של אנשים סבלו מהתקפי חרדה כתוצאה מירי של מספר קטן יחסית של טילים קטנים, אמבולנסים היו אוספים אותם והיו מובילים את נפגעי החרדה לבתי החולים.

<פבריס שומברג: במלחמה הבאה, למרבה הצער, יהיו אלפי נפגעי חרדה שיסבלו כתוצאה מטילים גדולים שישוגרו בכמויות גדולות ובטווחים גדולים יותר מבעבר.

<פבריס שומברג: האמבולנסים ייתנו קדימות לנפגעים הפיזיים ואלה ימלאו את בתי החולים - - -

מאיר כהן: מה שאלתך?

<פבריס שומברג: פשוט, יהיו הרבה טילים, את הנפגעים הפיזיים מפנים לבתי החולים, ונפגעי החרדה, צריך למצוא להם בתי ספר ופשוט לטפל בהם במקום ולהשתמש בחיילי המילואים והמילואימניקים לא משתמשים בפסיכולוגים, הם מעדיפים להשתמש בעובדים סוציאליים של - - -

מאיר כהן: תודה רבה, אמרת את דברך.

מאיר כהן: בואו רגע נסכם.

מאיר כהן: מישהו מחברי הכנסת רוצה להוסיף עוד משהו?

מאיר כהן: חיים?

<בלה בן-גרשון: מה עם בסיס התקציב?

חיים ילין: זה מה שמדאיג אותי.

חיים ילין: אתם פקידות, אני קורא לזה פקידות נאורה, שאכפת לכם מהשלטון המקומי ובכלל רוצים לעזור, מעליכם יש את האוצר ויש את השרים וכל מה שמבטיחים, לצערי, לצערי, אתמול גם נודע לי אפילו ממשרד הביטחון, המכשול בעוטף עזה שהובטח, אם האוצר לא ייתן תוספתי בהעברה מעבר לכל הכסף לא יהיה גם מכשול.

חיים ילין: אותו דבר פה.

חיים ילין: זו השפה.

חיים ילין: אם רוצים משהו לבסיס התקציב, שהאוצר ייתן עוד כסף.

חיים ילין: אני צריך את העזרה שלכם, וכולנו, כדי שאתם תשכנעו, שלפחות ב-2016 שייצא מתוך התקציב, אחרי זה נתנפל על האוצר.

חיים ילין: אם אנחנו נחכה לתוספת תקציבית זה לא יהיה, פשוט לא יהיה.

חיים ילין: מי אמר, אם היא תהיה, שהיא תהיה צבועה בדיוק לדברים האלה.

חיים ילין: זו הפוליטיקה בכנסת.

אורלי לוי אבקסיס: אדוני היושב ראש, אני חושבת שהיו פה כמה נקודות שהועלו לדיון והן נשארו שאלות פתוחות והשאלות הפתוחות האלה זה רק בגלל שאנחנו באיזה שהוא ציר של זמן שחלק מהדברים - - -

מאיר כהן: לצערי הגדול, אני ביקשתי שהדיון הזה יהיה שעתיים וחצי והוקצתה שעה.

אורלי לוי אבקסיס: אז באמת בכמה משפטים.

אורלי לוי אבקסיס: אני חושבת שאנחנו חייבים לקבוע כבר דיון המשך ושיידעו כל הגורמים הרלוונטיים שהם עובדים על התשובות ואנחנו באמת גם נפנה לממונה על השכר ואנחנו נפנה למי שצריך, אבל צריך לקבוע דד ליין, אם לא יהיה דד ליין ימרחו את זה, כאשר כל אחד יודע מה תפקידו ומה הוא צריך להגיש לוועדה ואנחנו נקבע פה כדי להתחיל ולהתקדם ולהפעיל את שעון החול.

מאיר כהן: כמה דברים.

מאיר כהן: האחד, תכנית משרד הרווחה, אני מבקש שתעבור תוך שבוע לוועדת העבודה והרווחה, שתעבור לכאן כל התכנית לעיונו של היושב ראש.

מאיר כהן: שתיים, תכנית הפיילוט, עם הערכה ומדידה של הערים.

מאיר כהן: יש בה אקט של בקרה והערכה?

<רוני בר-לוי: יש בה הכול והתכנית היא עד סוף אוקטובר.

מאיר כהן: אפשר לקבל משהו ביניים?

חיים ילין: אוקטובר איזה שנה?

<רוני בר-לוי: 2016.

אורלי לוי אבקסיס: היא כבר עובדת, האנשים בשטח מגויסים?

מאיר כהן: אפשר לקבל סטטוס של התכנית הזאת?

אורלי לוי אבקסיס: בדיוק, לבדוק את קצב ההתקדמות.

מאיר כהן: שלוש, תקציב ייעודי לצח"י.

מאיר כהן: הוועדה תבקש משר האוצר לבוא לכאן, אנחנו מבקשים ששר האוצר יבוא, להערכתי זה חשוב מאוד, אנחנו לא רוצים להיות תלויים, אני מאוד מעריך את הפקידות, אבל שר האוצר ושר הרווחה, אמורים, בעיניי, לשבת בוועדה הזאת, אפילו רבע שעה כל אחד, ולאשר את הדברים האלה.

מאיר כהן: הוועדה מבקשת משר האוצר, או מנציגו שיגיע לוועדה, להתייחס לשאלת תקצוב הצח"י, לא כתקצוב שהוא כחלק ממרכזי החוסן, אלא שורה בתקציב, תקצוב תוספתי.

מאיר כהן: את זה אנחנו נשמע משר האוצר ומשר הרווחה.

מאיר כהן: ארבע, התגמול של אנשי הצח"י.

מאיר כהן: אני מבקש מאנשי רח"ל וממשרד הרווחה לשבת תוך שלושה שבועות, לפנות את היומנים ולשבת עם אנשי אשכול עוטף עזה ולדון מחדש בתקצוב לאורך כל השנה של אנשים ייעודיים מתוך צוות הצח"י שתפקידם להכשיר את הצוותים ולתחזק את צוותי המתנדבים.

מאיר כהן: זה באחריותכם.

מאיר כהן: אני מבקש שתוציאו דיווח למשרד העבודה והרווחה על הפגישה הזאת.

<קריאה: - - - שהם צריכים לשבת?

מאיר כהן: עוד פעם, כי הם הציעו את מה שאת רוצה, הם הציעו משהו - - -

חיים ילין: הם דיברו על אותו דבר, רק שמישהו קרא לזה שכר ומישהו קרא לזה שיפוי.

מאיר כהן: אתם דיברתם על עיתות חירום, הם דיברו על כל הזמן, יש הבדל, אני הבנתי את הדברים.

מאיר כהן: נקודה אחרונה, אנחנו מבקשים לקבל מרח"ל וממשרד הרווחה וכל הנוגעים בדבר פירוט על תכנית החומש, פירוט מלא של תכנית החומש.

מאיר כהן: הנקודה האחרונה באמת בנימה אישית, ואני לא מדבר כי אני מרכז את הוועדה הזאת, תמר וגדי וכל האנשים הנפלאים האלה, מעוזיה, ואני לא רוצה, שחלילה אני לא אשכח שמו של מישהו, בראשם חיים, שבאמת הביא לכאן את הרוח המיוחדת, אני רוצה שתדעו לכם, כל יום מדברים על עוטף עזה.

מאיר כהן: אתה בא לחיים, אתה אומר לו 'מה השעה?

מאיר כהן: ' הוא אומר לך 'עכשיו בעוטף עזה אחת'.

מאיר כהן: משוגע לגמרי.

מאיר כהן: אבל זה בדיוק מה שצריך.

מאיר כהן: ואני לא אומר את זה בגלל שחיים שייך למפלגה שלי, אני מתפעל מהנאמנות הזאת של בן אדם שבא מאזור מסוים ומבין וברור לו מה הוא עושה והוא מזיז דברים ויושב בכל ועדה ויושב לנו על העורק ושיהיה בריא.

מאיר כהן: ולכם אני אומר, חבריָה, בהזדמנות הזאת, כולנו, לא רק מי שהיה שר הרווחה או לא היה שר הרווחה, כולנו, ואני מאמין שאם היו באים יותר חברי כנסת הייתם שומעים את זה, אנחנו, אל"ף, מלאי הערכה, אבל הערכה, מסתבר, לא מספיקה לשום דבר.

מאיר כהן: הערכה לא מספיקה, אנחנו חייבים להיות ממוקדים ומדויקים בשאלה הזאת של צח"י.

מאיר כהן: היה דיון על מרכזי החוסן, אני מאמין שקארין תמשיך לפגישה שנייה ושלישית ואנחנו יודעים, למרות שאנחנו יושבים באופוזיציה, לשבת בצמתים ולדאוג שהדברים יקוימו.

מאיר כהן: אני רוצה להגיד תודה גם לווגשל וגם לאנשי משרד הרווחה, לרח"ל, וגברתי, אני שמח שהיית בחוסן לפני כי אחרת שם הוצאת את כל המכסה, אבל אתם עושים עבודה מצוינת.

מאיר כהן: החבר'ה מהקואליציה, אני פגשתי אתכם עובדים, אז אם נאמרה פה איזה אמירה כזאת צינית שאתם מקבלים שכר, תקבלו שכר על עבודתכם המצוינת.

מאיר כהן: תודה רבה, הישיבה תמה.